Betogings oor vrou se dood in aanhouding eis reeds agtDie betogings het tot in Turkye uitgekring. (Foto: Ozan KOSE / AFP) Minstens agt mense is reeds dood in betogings die afgelope paar dae in Iran oor ’n jong vrou wat in aanhouding dood is. Mahsa Amini (22) is verlede week in ’n hospitaal dood nadat sy deur die berugte moraliteitspolisie in hegtenis geneem is omdat sy glo haar hidjab-hoofbedekking op ’n “onbehoorlike” manier gedra het. Nou brand talle Iranse vroue hul hidjab-kopdoeke uit verset voor juigende skares mans en vroue. Betogings duur al vyf dae lank in dié land en skares van tot ŉ duisend mense word met traangas verjaag terwyl honderde betogers reeds in hegtenis geneem is. These women in #Iran’s northern city of Sari are dancing and burning their headscarves… anti-regime protests have now spread to dozens of cities from north to south, east to west… all triggered by the death of #MahsaAmini while in the custody of Iran’s morality police. pic.twitter.com/BBDvgC5L1w — Rana Rahimpour (@ranarahimpour) September 20, 2022 Dít volg nadat Amini, ’n Koerdiese vrou van die noordwestelike stad Saqez, verlede week in ’n koma verval het nadat sy in hegtenis geneem en in aanhouding geplaas is omdat sy glo Iran se hidjab-wette oortree het. BBC berig Amini was saam met haar broer in die Iranse hoofstad Teheran toe sy deur die moraliteitspolisie in hegtenis geneem is. Sy het kort daarna by ’n aanhoudingsentrum inmekaargesak en drie dae lank in ’n koma deurgebring voordat sy eindelik Vrydag dood is. Dit word nou beweer dat polisiebeamptes Amini met ’n knuppel oor die kop geslaan en haar kop teen een van hul voertuie gestamp het. Die polisie ontken egter dié bewerings ten sterkste en sê Amini het skielike hartversaking opgedoen. Haar familie hou egter vol sy was blakend gesond. Die betogings het tot in Turkye uitgekring. (Foto: Ozan KOSE / AFP) “Nee vir die kopdoek, nee vir die tulband, ja vir vryheid en gelykheid!” het betogers Dinsdag in Teheran gedreunsing. Betogers het die afgelope paar dae veiligheidsmagte met klippe bestook, polisievoertuie en vullisdromme aan die brand gesteek en teen-regeringslagspreuke gesing. Betogings heers tans in verskeie stede, waaronder Mashhad, Tabriz, Isfahan en Shiraz. Video’s het intussen die lig op sosiale media gesien waarin gesien kan word hoe veiligheidsmagte op betogers in die suidelike stad Shiraz losbrand. Die Verenigde Nasies, die VSA, Frankryk en ander lande het reeds Amini se dood en Iran se reaksie op die betogings veroordeel. Die betogings is van die ergste in Iran sedert November 2019 se onrus oor brandstofprysstygings.